
Αθήνα, 6 Ιουλίου 2011

Πλήρες κείμενο συνέντευξης τύπου πολιτικής ηγεσίας ΥπΑΑΝ για τη ρευστότητα των επιχειρήσεων 
υπουργός: «Κυρίες και κύριοι, όπως τονίσαμε και στην προχθεσινή μας συνέντευξη, δεν τρέφουμε αυταπάτες. Η έμπρακτη στήριξη των υγιών επιχειρήσεων και η κινητοποίηση νέων δυνάμεων είναι προϋπόθεση για την αναστήλωση της οικονομίας μας. Και η αναστήλωση της οικονομίας μας είναι προϋπόθεση για την ανάπτυξη, ώστε να βγει η χώρα από την ύφεση.

Η επιχειρηματικότητα νιώθει σήμερα ξεκρέμαστη. Έχει τη μικρότερη ευθύνη για το χρέος της χώρας, είναι κατά το μεγαλύτερο μέρος της αδάνειστη, αλλά έρχεται αντιμέτωπη με την απειλή της συρρίκνωσης, την έλλειψη ρευστότητας, την αστάθεια που προκαλεί η διεθνής και εγχώρια κακοφωνία.

Είμαστε όμως αποφασισμένοι και πεισμωμένοι να δώσουμε τον αγώνα με όρους εκτάκτου ανάγκης. Ανακοινώσαμε προχθές ένα πρόγραμμα άμεσης ενίσχυσης της απασχόλησης για είκοσι χιλιάδες επιχειρήσεις, μέσα από το πρόγραμμα Εθνικό Αποθεματικό Απροβλέπτων.

Σήμερα είμαστε εδώ για να ανακοινώσουμε στις επιχειρήσεις που αγωνιούν, στους εργαζόμενους που βιώνουν την καθημερινή ανασφάλεια, ότι έχουμε τα εργαλεία για να στηρίξουμε την προσπάθειά τους και να τους δείξουμε ότι αντιλαμβανόμαστε και στηρίζουμε τις θυσίες και τις προσπάθειες που κάνουν.

Η σημερινή συγκυρία στο διεθνές εμπόριο καθιστά την αύξηση της εξωστρέφειας εθνικό στοίχημα. Εμείς έχουμε δώσει μεγάλη προτεραιότητα στη στήριξη των εξαγωγών, στην ενίσχυση της εξωστρέφειας της χώρας, γιατί πιστεύουμε ότι η εξωστρέφεια αποτελεί μια από τις βασικές προϋποθέσεις για τη νέα αναπτυξιακή πορεία της Ελλάδας, μαζί με την ανταγωνιστικότητα και την παραγωγικότητα.

Επικρατεί σκληρός ανταγωνισμός στις πιστωτικές διευκολύνσεις. Ενώ παράλληλα υπάρχουν μεγάλοι κίνδυνοι μη πληρωμής, λόγω της οικονομικής και πολιτικής αστάθειας που επικρατεί σε συγκεκριμένες περιοχές.

Γι’ αυτούς που πρεσβεύουν τις μεγάλες δυνατότητες της οικονομίας μας, τους εξαγωγείς μας, ετοιμάσαμε ένα πρόγραμμα – καταλύτη στην προσπάθειά τους.

Μέσω του Οργανισμού Ασφάλισης Εξαγωγικών Πιστώσεων, του γνωστού ΟΑΕΠ, εξασφαλίζουμε για τις εξαγωγικές επιχειρήσεις κεφάλαιο κίνησης μέχρι 200.000 ευρώ και μέχρι τέσσερις μήνες.

Ουσιαστικά, ο εξαγωγέας με το ασφαλιστήριο του ΟΑΕΠ στο χέρι, που θα καλύπτει έως 80% την απαίτηση έναντι προμήθειας, θα πηγαίνει στην τράπεζα και θα λαμβάνει ισόποσο δάνειο και μάλιστα χωρίς καμία άλλη εγγύηση. Το προϊόν θα είναι έτοιμο τέλος του μήνα.

Δεύτερον, εγγυοδοτικά προγράμματα του ΕΤΕΑΝ. Αξιοποιούμε περαιτέρω το Εθνικό Ταμείο για την Επιχειρηματικότητα και την Ανάπτυξη. Δίνουμε παράταση μέχρι το τέλος του ’12 στο πρόγραμμα εγγυήσεων του ΕΤΕΑΝ, που τρέχει με επιτυχία εδώ και ένα χρόνο και παρέχουμε χαμηλότοκα δάνεια για δαπάνες αγοράς πρώτων υλών, εμπορευμάτων και υπηρεσιών.
Καλύπτουμε δηλαδή άμεσα και γρήγορα και στοχευμένα δάνεια για πραγματικές και τρέχουσες ανάγκες των επιχειρήσεων, διάρκειας έξι ετών με διετή περίοδο χάριτος.

Ρίχνουμε ζεστό χρήμα στην ελληνική αγορά, για την κάλυψη των καθημερινών, λειτουργικών αναγκών των επιχειρήσεων, με την προϋπόθεση ότι οι επιχειρήσεις θα προσκομίσουν τα απαραίτητα δικαιολογητικά, τιμολόγια ή δελτία παροχής υπηρεσιών.

Σας ανακοινώνουμε επίσης νέα εγγυοδοτικά προγράμματα. Διευρύνουμε το πλαίσιο των εγγυήσεων προς τις επιχειρήσεις που έχουν άμεση ανάγκη από κεφάλαια κίνησης.

Μέσα στο Σεπτέμβριο και μέσα από το ΕΤΕΑΝ όσες επιχειρήσεις ενταχθούν σε προγράμματα του Υπουργείου μας, όπως είναι η μεταποίηση και η εξωστρέφεια, μπορούν να ενισχυθούν με κεφάλαια κίνησης για δυο χρόνια και εξάμηνη περίοδο χάριτος.

Το ανώτατο ποσό του δανείου ανά επιχείρηση ανέρχεται σε τριάντα χιλιάδες ευρώ. Στόχος μας είναι η ενίσχυση περίπου δυόμισι χιλιάδων επιχειρήσεων.

Φέρνουμε νέο εγγυοδοτικό πρόγραμμα για την ενίσχυση της αξιοπιστίας και της φερεγγυότητας των επιχειρήσεων κατά τις εμπορικές συναλλαγές.

Επιλέξιμες θα είναι η υπό σύσταση, νεοσύστατες, νέες και υφιστάμενες μικρομεσαίες επιχειρήσεις, που απασχολούν λιγότερα από 250 άτομα και έχουν ετήσιο κύκλο εργασιών έως πενήντα εκατομμύρια ευρώ.

Για κάθε μικρομεσαία επιχείρηση οποιασδήποτε νομικής μορφής, είτε είναι υπό σύσταση είτε υφιστάμενη, φέρνουμε πρόγραμμα εγγύησης επενδυτικών δανείων, ώστε να καλύψουμε δαπάνες για εγκαταστάσεις, εξοπλισμούς και άυλα πάγια.

Τέλος, στηρίζουμε τις επενδύσεις που υπηρετούν το στόχο της βιώσιμης ανάπτυξης. Στηρίζουμε ανταγωνιστικές, εξωστρεφείς, καινοτόμες υγιείς επιχειρήσεις, που θέλουν να επενδύσουν είτε σε παραδοσιακούς, είτε σε νέους κλάδους της οικονομίας.

Για παράδειγμα όποιος επενδυτής θέλει να ενταχθεί στον επενδυτικό νόμο είτε θέλει να ενταχθεί στο πρόγραμμα του επενδυτικού για την επιχειρηματικότητα των νέων που τρέχει τώρα, όπως σας ανακοίνωσα την προηγούμενη φορά, του δίνουμε τη δυνατότητα να πάρει ευνοϊκά δεκαετή δάνεια, μέσω του Ταμείου Επιχειρηματικότητας.

Επίσης όποιος επιχειρηματίας επενδύει αυτή τη στιγμή, είτε είναι ενταγμένος σε επενδυτικό νόμο είτε όχι, μπορεί άμεσα να αντλήσει τις δανειακές του ανάγκες, μέσα από το ΕΤΕΑΝ, όταν αυτό στις 20 Ιουλίου περίπου θα αρχίσει να λειτουργεί μέσω των τραπεζών, με ένα ποσό της τάξης του 1,2 δις ευρώ.

Όποιος πολίτης, ιδιοκτήτης κατοικίας, ενταχθεί στο πρόγραμμα εξοικονόμηση κατ’ οίκον, μπορεί να λάβει άτοκο  δάνειο και μάλιστα με επιχορήγηση του δανείου του μέχρι και 35%.

Δε σταματάμε όμως εδώ, δημιουργούμε καινούρια προϊόντα και καινούρια κίνητρα για τον πρωτογενή τομέα, όπως για παράδειγμα το Ενάλιο Ταμείο και το Ταμείο Αγροτικής Επιχειρηματικότητας.

Το σχέδιό μας συνεπώς, το οποίο κάθε μέρα εξελίσσεται, σε ό,τι αφορά την εφαρμογή του, επιχειρεί να στηρίξει τις επιχειρήσεις που σήμερα αγωνίζονται να επιβιώσουν.

Επιχειρήσεις παραγωγικές, επιχειρήσεις εξωστρεφείς, επιχειρήσεις ανταγωνιστικές και από την άλλη πλευρά να κινητοποιήσουμε πολίτες, τις κοινωνικές δυνάμεις, τις οικογένειες, τους νέους επιχειρηματίες, να στραφούν στην επένδυση, στη δημιουργία και στην παραγωγή.

Με τα εργαλεία που σας ανακοινώνουμε σήμερα επιχειρούμε τον απεγκλωβισμό χιλιάδων επιχειρήσεων που δίνουν αγώνα επιβίωσης και δίνουμε επίσης προοπτική για χιλιάδες νέες επιχειρήσεις που θα ιδρυθούν το επόμενο χρονικό διάστημα.

Διασώζοντας θέσεις εργασίας, παρέχοντας κεφάλαιο κίνησης, προωθώντας τις εξαγωγές, καλύπτοντας τρέχουσες και καθημερινές δαπάνες, ενισχύοντας τη φερεγγυότητα στις συναλλαγές, παρέχοντας γενναία κίνητρα για παραγωγή και εξωστρέφεια.

Με όλα αυτά στηρίζουμε αυτούς που παράγουν προστιθέμενη αξία και που μπορούν να βάλουν και πάλι μπροστά την οικονομία μας. Θέλω επίσης να σας πω με πολλή χαρά, ότι ολοκληρώθηκε αυτές τις μέρες η αξιολόγηση του προγράμματος «Μεταποίηση στις νέες συνθήκες», που εδώ διαχειρίζεται η Γενική Γραμματεία Βιομηχανίας.

Το πρόγραμμα πήγε πολύ καλά, έχει εξαντληθεί σχεδόν όλη η δημόσια δαπάνη, που ήταν διακόσια εκατομμύρια και σε λίγες μέρες θα αρχίσει η εκταμίευση προκαταβολών προς τους ενδιαφερομένους να συμμετέχουν σε αυτό το πρόγραμμα και έχουν εγκριθεί από τις γνωμοδοτικές επιτροπές, όπως επίσης με εξαιρετική επιτυχία ολοκληρώθηκε το πρόγραμμα εξωστρέφεια, που αφορά τη στήριξη των εξαγωγικών επιχειρήσεων, το οποίο αυτή τη στιγμή αξιολογείται και πολύ σύντομα και αυτό θα είναι στην αγορά, προκειμένου να αντληθούν κεφάλαια για χρηματοδότηση από τις ενδιαφερόμενες εξαγωγικές επιχειρήσεις. Σας ευχαριστώ. Παρακαλώ, αν υπάρχει κάποια ερώτηση, ο κ. Κολώνας.

δημοσιογράφος: Ήθελα να ρωτήσω υπουργέ, αν και αυτό το πρόγραμμα για τους εξαγωγείς μέσω του ΟΑΕΠ, τι διαθέσιμα, τι κεφάλαια μάλλον διαθέτει ο Οργανισμός Διασφάλισης Εξαγωγικών Πιστώσεων και πώς διασφαλίζεται ότι αυτά τα χρήματα που υπάρχουν δε θα χαθούν, δηλαδή δε θα δημιουργηθεί έλλειμμα στο Ταμείο, ένα είναι αυτό. Και δεύτερο, σχετικά με την παράταση που δίνετε στο εγγυοδοτικό πρόγραμμα για κάλυψη πρώτων δαπανών αγοράς…

υπουργός:  Πρώτων υλών. 

δημοσιογράφος: Πρώτων υλών κλπ. Αυτό μέχρι τώρα οι τράπεζες, όταν πήγαινε μια επιχείρηση να πάρει δάνειο και έφερνε μια εγγύηση απ’ αυτό απορρίπτανε την αίτηση, δεν το παίζανε καθόλου, δεν το έτρεχαν. Τι είναι αυτό που αλλάζει;

υπουργός: Το πρόγραμμα αυτό έχει πάει πάρα πολύ καλά, έχουν δαπανηθεί πάνω από 100 εκ. και είναι ένα πρόγραμμα το οποίο ακριβώς προκειμένου να συνεχίσει να τρέχει δίνουμε μια παράταση. Ένα πρόγραμμα το οποίο περίπου δαπανά πάνω από δέκα εκατομμύρια το μήνα. Η κα Σακελλαρίδου θα σας πει για το ζήτημα του ΟΑΕΠ, η Πρόεδρος του ΑΕΠ.

Χ. Σακελλαρίδου (Πρόεδρος ΟΑΕΠ): Θα ήθελα να σας πω καταρχήν, καταρχήν να ευχαριστήσω, όχι τώρα σαν Πρόεδρος του ΟΑΕΠ, αλλά σαν εξαγωγέας και σαν Πρόεδρος του Πανελληνίου Συνδέσμου Εξαγωγέων, τον Υπουργό τον κ. Χρυσοχοΐδη, ο οποίος πράγματι έχει βοηθήσει πάρα πολύ για την ανάπτυξη της εξωστρέφειας. Πέρα από το πρόγραμμα που ακούσατε όλοι, την εξωστρέφεια – ανταγωνιστικότητα, αλλά όλο αυτό το διάστημα στάθηκε στο πλευρό των εξαγωγέων, τους ενεθάρρυνε, είχε μια άμεση επαφή.

Μέχρι και γράμματα σε προσωπικό επίπεδο έστειλε σε χιλιάδες εξαγωγείς και το λέω αυτό διότι τα αποτελέσματα είναι ήδη απτά και ορατά. Οι εξαγωγές -το ξέρετε άλλωστε γιατί κάνετε μεγάλη κάλυψη στο θέμα των εξαγωγών- είναι ένας τομέας που πάει καλά, παρ’ όλες τις αντιξοότητες τις δυσκολίες και τα λοιπά, που οφείλεται πάρα πολύ και στον Υπουργό και στο Υπουργείο του με τα μέτρα που λαβαίνει. 

Τώρα, δεν ησυχάζει με όσα έχουν γίνει και θέλει να τα επεκτείνει, διότι όπως είπε πριν είναι γνώστης και βλέπει τις δυσκολίες που έχουν οι επιχειρήσεις. Το πρόγραμμα αυτό που εξήγγειλε τώρα για την τόνωση των εξαγωγών αφορά κυρίως στις μικρομεσαίες επιχειρήσεις, που εδώ έρχεται και άπτεται του κεφαλαίου που είπατε, δε μιλάμε για τη MOTOR OIL φερ’ ειπείν, είναι οι μικρομεσαίες που έχουν ανάγκη, γι΄ αυτό και είπαμε μέχρι 200 χιλιάδες ευρώ. 

Το κεφάλαιο που έχει ο ΟΑΕΠ, γιατί ο ΟΑΕΠ έχει ένα αποθεματικό που το έχει δημιουργήσει -τα ξέρετε αυτά όμως γιατί όλοι είσαστε κοντά μας όλα αυτά τα χρόνια- το έχει δημιουργήσει μόνος του. Μπορεί να είναι 100 εκ. ευρώ για τις μικρομεσαίες επιχειρήσεις και είπαμε ότι θα είναι μέσα για τέσσερις μήνες, δεν μπορεί να τα πάρει κάποιος και μετά ένα χρόνο να τα επιστρέψει. 

Είπατε ποια είναι η εγγύηση; Ότι δε θα χαθούν αυτά τα χρήματα. Κοιτάξτε, ο ΟΑΕΠ κατ΄ αρχήν λειτουργεί και για να ασφαλίσει κάποιον πρώτα απ΄ όλα παίρνει πληροφορίες για τον ξένο αγοραστή. Είμαστε συνδεδεμένοι με είκοσι δίκτυα διεθνή και κάνουμε και μία επαλήθευση με 2 δις και 3 δις και ανάλογα τον αγοραστή κι έτσι δεν ασφαλίζουμε στον αέρα, ασφαλίζουμε όταν είναι υπαρκτός, όταν δεν υπάρχει πτώχευση και ξέρουμε που ασφαλίζουμε, άλλωστε αυτός είναι και ο ρόλος του ΟΑΕΠ. 

Από κει και πέρα βεβαίως έχεις κάποιο ρίσκο, που αυτό το ρίσκο που έχεις είναι ένα ρίσκο το οποίο είναι υπολογισμένο ρίσκο, διότι μπορεί μια επιχείρηση ξένη να είναι πάρα πολύ καλή και να έρθουν και εξωγενή διάφορα γεγονότα, υπάρχουν διάφορα γεγονότα και γι΄ αυτό και είναι και διάφοροι οι κίνδυνοι που καλύπτονται από τον ΟΑΕΠ. Με αυτή την έννοια και τώρα που ασφαλίζουμε αυτή είναι η δουλειά μας, το αποθεματικό που κάναμε το κάναμε παρόλα τα ρίσκα που είχαμε, άρα παίρνουμε ένα υπολογισμένο ρίσκο. 

Με το συμβόλαιο που θα πάρει ο εξαγωγέας από μας, αυτό του λύνει τα χέρια, διότι έως ότου εισπράξει θα μπορέσει να πάει να πάρει τα χρήματα από την τράπεζα αμέσως, δίνοντας σαν εγγύηση, σαν collateral, το συμβόλαιο του ΟΑΕΠ και θα του επιτρέψει και γι΄ αυτό είπε έως 80% ο Υπουργός, του επιτρέπει ένα αρκετά σεβαστό ποσό που θα πάρει, ένα ποσοστό μάλλον επί της αξίας των εξαγωγών του, που θα του επιτρέψει την υλοποίηση της παραγγελίας, οπότε έχει ένα διπλό όφελος. 

Ως τώρα είχε την ασφάλιση, γιατί το άγχος πάντα του εξαγωγέα είναι διττό, είναι η ασφάλιση και είναι και η πληρωμή. Λοιπόν η ασφάλιση εντάξει είναι εξασφαλισμένη, ως προς την πληρωμή ήδη έχει προεισπράξει το 80% και με αυτό μπορεί να εκτελέσει τις παραγγελίες του, αλλά το ασφαλιστήριο συμβόλαιο τον εξασφαλίζει για όλη την αξία, δηλαδή έχει εξασφάλιση ασφάλισης και πληρωμής της παραγγελίας του και δεν ρισκάρει. 

υπουργός: Ευχαριστώ, ο κ. Παπαρσένος έχει το λόγο. 

Α. Παπαρσένος (Πρόεδρος ΕΤΕΑΝ): Όπως ακούσατε το ΕΤΕΑΝ έχει υπό διαμόρφωση τρία νέα εγγυοδοτικά προγράμματα, τα οποία θα καλύψουν ανάγκες των επιχειρήσεων και συγχρόνως κενά της χρηματοπιστωτικής αγοράς. Τα δύο αφορούν αν θέλετε βραχυπρόθεσμες ανάγκες των επιχειρήσεων και το τρίτο μεσομακροπρόθεσμες ανάγκες και άρα επενδυτικού σκοπού δάνεια. 

Το βασικό από τα νέα εγγυοδοτικά προγράμματα που είναι υπό διαμόρφωση είναι αυτά που έχουν σχέση με τις εγγυήσεις, τις εγγυητικές επιστολές, δηλαδή αν θέλετε θα γίνει μια προσπάθεια από το μικρόκοσμο του ΕΤΕΑΝ να αλλάξει το μοντέλο το σημερινό, το μοντέλο των επιταγών δηλαδή, για να γίνει ένα νέο μοντέλο των μετρητών και των εγγυητικών επιστολών.

Και επομένως μέσα σε αυτό το νέο μοντέλο που είναι υπό διαμόρφωση και από την ίδια την αγορά και από τις τράπεζες να παίξει κάποιο ρόλο και το ΕΤΕΑΝ, μέσω των εγγυήσεων που θα δώσει σε εγγυητικές επιστολές τραπεζών για μικρές και πολύ μικρές επιχειρήσεις. Πάντα βέβαια εγγυητικές επιστολές που αφορούν τον ιδιωτικό τομέα και όχι το δημόσιο, δηλαδή θα δίνονται εγγυήσεις σε εγγυητικές επιστολές σε επιχειρήσεις οι οποίες θα κάνουν κάποιο έργο στον ιδιωτικό τομέα και όχι σε κάποιο έργο που θα αφορά το δημόσιο. 

Το δεύτερο πρόγραμμα έχει σχέση με την κάλυψη κάποιων αναγκών και ιδίως κάποιων αναγκών προκαταβολών σε προγράμματα που θα ενταχθούν επιχειρήσεις όπως ακριβώς η μεταποίηση ή η εξωστρέφεια, πρόκειται δηλαδή όπως γνωρίζετε για δύο προγράμματα τα οποία θα δανειοδοτήσουν περίπου 2,5 χιλιάδες επιχειρήσεις.

Έχουν έναν προϋπολογισμό βέβαια αυτά τα δύο αυτά προγράμματα που ξεπερνούν τα 600 εκ. ευρώ, από τα οποία περίπου το ήμισυ είναι δημόσια δαπάνη και υπολογίζεται και εκτιμάται ότι περίπου 100 με 150 εκ. θα αφορούν δάνεια και εμμέσως αυτά θα αφορούν και προκαταβολές των δανείων περίπου 30%, τα οποία θα έρθει να καλύψει η ΕΤΕΑΝ με κάποιες εγγυήσεις σε βραχυπρόθεσμα δάνεια που δε θα ξεπερνούν αν θέλετε τη διάρκεια των δύο ετών και ίσως να έχουν και κάποια περίοδο χάριτος έξι μηνών.

Το τρίτο πρόγραμμα αφορά τις επενδύσεις, επενδύσεις οιασδήποτε μορφής επιχειρήσεων είτε νεοσύστατων είτε νέων είτε υφιστάμενων, επενδύσεις που έχουν σχέση είτε με τον νέο επενδυτικό νόμο είτε που δεν έχουν σχέση με κανέναν επενδυτικό νόμο είτε με προγράμματα.

Δηλαδή γνωρίζετε όλοι ότι στην αγορά υπάρχουν πολλοί οι οποίοι κάνουν επενδύσεις χωρίς να εντάσσονται μέσα σε ορισμένα προγράμματα του Ελληνικού Δημοσίου και των Υπουργείων, επομένως οποιαδήποτε επιχείρηση επιθυμεί να κάνει κάποια επένδυση και επιθυμεί συγχρόνως και την εγγύηση του ΕΤΕΑΝ θα μπορέσει με το υπό διαμόρφωση πρόγραμμα να εκπληρώσει τις ανάγκες του μέσω της εγγύησης η οποία θα φθάνει τις περισσότερες φορές στο 70% του δανείου. 

υπουργός: (Τοποθέτηση εκτός μικροφώνου) Να προσθέσω ότι στο πρόγραμμα…αναφερόμαστε γύρω στις 560 επιχειρήσεις οι οποίες χρησιμοποίησαν το πρόγραμμα του ΕΤΕΑΝ, συνεπώς πρόκειται για ένα επιτυχημένο πρόγραμμα στο οποίο δίνουμε άλλον ενάμισι χρόνο παράτασης, προκειμένου να διευκολυνθούν οι επιχειρήσεις στην αποστολή τους. 

Θέλω επίσης με την ευκαιρία της ολοκλήρωσης σήμερα του προγράμματος «μεταποίηση νέες συνθήκες» αλλά και την ουσιαστική ολοκλήρωση του προγράμματος «εξωστρέφεια», δυο πάρα πολύ σημαντικά προγράμματα για την επιχειρηματικότητα στη χώρα μας, αλλά και τις νέες προοπτικές που ανοίγονται, να ευχαριστήσω θερμά και να συγχαρώ τον αναπληρωτή Υπουργό, τον κ. Ξυνίδη, ο οποίος προΐσταται όλης αυτής της προσπάθειας.

Επίσης το Γενικό Γραμματέα του Υπουργείου μας, τον κ. Φούρλα και τον Ειδικό Γραμματέα Ανταγωνιστικότητας, τον κ. Πατεράκη και τους συνεργάτες μας Διευθυντές και υπαλλήλους, οι οποίοι εργάστηκαν πραγματικά με αφοσίωση και εργάζονται προκειμένου να προχωρήσουμε τους στόχους μας για την τόνωση της επιχειρηματικότητας.

Και θέλω να σας ανακοινώσω επίσης με την ευκαιρία αυτή ότι πήραμε την απόφαση μαζί με τον κ. Ξυνίδη να αυξήσουμε σε 60% το ποσοστό της επιχορήγησης της δημόσιας δαπάνης στο πρόγραμμα «καινοτομικότητα και νεανική επιχειρηματικότητα» αντί του 50% που ήταν μέχρι σήμερα.  

δημοσιογράφος: (Ερώτηση εκτός μικροφώνου)

υπουργός: Θα κάνουμε μια ειδική συνέντευξη τις επόμενες μέρες. 

δημοσιογράφος: Σε σχέση με τα προγράμματα του ΕΤΕΑΝ, αυτά τα τρία νέα προγράμματα στα οποία αναφέρθηκε ο κ. Παπαρσένος κι εσείς νωρίτερα πότε θα αρχίσει να τρέχει το καθένα και να ρωτήσω τον κ. Παπαρσένο αν θα πρέπει να γίνει πάλι νέος διαγωνισμός για να επιλέξετε τράπεζες που σημαίνει ότι θα χρειαστεί αρκετός χρόνος. 

Α. Παπαρσένος: Όχι, κατ΄ αρχάς τα εγγυοδοτικά προγράμματα γίνονται με τη φιλοσοφία και τη στρατηγική που έχει ακολουθηθεί μέχρι τώρα, δηλαδή υπογράφουμε συμβάσεις με όλες τις τράπεζες και τις εμπορικές και τις συνεταιριστικές, που είναι ήδη στον αριθμό 36, δεν κάνουμε δηλαδή διαγωνισμό για εγγυοδοτικά προγράμματα. Αντίθετα για το Ταμείο Επιχειρηματικότητας έχουμε κάνει ένα διαγωνισμό όπου σήμερα μάλιστα ανοίγονται οι οικονομικές προσφορές για να γίνουν οι επιλογές των τραπεζών που θα μπουν μέσα στο σύστημα. 

δημοσιογράφος: (Ερώτηση εκτός μικροφώνου)

Α. Παπαρσένος: Εντός του Σεπτεμβρίου και τα τρία. 

υπουργός: Σας ανέφερα προηγουμένως για το ΕΤΕΑΝ, το οποίο αυτές τις μέρες πια θα επιλέξει τράπεζες και σε λίγες μέρες θα είναι στην αγορά. 

Επαναλαμβάνω και πάλι ότι όποιος επιχειρηματίας επενδύει και είναι ενταγμένος σε επενδυτικό νόμο ή δεν είναι ενταγμένος σε επενδυτικό νόμο ή κάποιο πρόγραμμα, μπορεί και αυτός να ζητήσει να καλύψει τις δανειακές του ανάγκες μέσα από τα προγράμματα τα χρηματοδοτικά των τραπεζών, μαζί με το Εθνικό Ταμείο Επιχειρηματικότητας και Ανάπτυξης. 

Σας ευχαριστούμε πολύ». 

